หุ้นยุโรปปิดร่วง นักลงทุนวิตกตลาดหุ้นทั่วโลก-ราคาน้ำมันดิ่งแรง
ตลาดหุ้นยุโรปปิดร่วงลงเมื่อคืนนี้ (15 ม.ค.) โดยได้รับแรงกดดันจากการร่วงลงของตลาดหุ้นทั่วโลก และราคาน้ำมันที่ดิ่งลงสู่ระดับต่ำกว่า 30 ดอลลาร์/บาร์เรล นอกจากนี้ ความวิตกกังวลเกี่ยวกับการชะลอตัวของเศรษฐกิจจีนยังเป็นอีกสาเหตุหนึ่งที่ทำให้ตลาดหุ้นยุโรปร่วงลงด้วย
16 ม.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 2.8% ปิด (15 ม.ค.) ที่ 329.84 จุด, ดัชนี CAC-40 ตลาดหุ้นฝรั่งเศสปิดที่ 4,210.16 จุด ลดลง 102.73 จุด หรือ -2.38%, ดัชนี DAX ตลาดหุ้นเยอรมันปิดที่ 9,545.27 จุด ลดลง 248.93 จุด หรือ -2.54% และดัชนี FTSE 100 ตลาดหุ้นลอนดอนปิดที่ 5,804.10 จุด ลดลง 114.13 จุด หรือ -1.93%
ภาวะการซื้อขายในตลาดหุ้นยุโรปเป็นไปอย่างซบเซา เพราะได้รับแรงกดดันจากการร่วงลงของตลาดหุ้นทั่วโลก รวมทั้งราคาน้ำมันดิบตลาดนิวยอร์กที่ดิ่งลงหลุดจากระดับ 30 ดอลลาร์/บาร์เรล และความวิตกกังวลเกี่ยวกับการชะลอตัวของเศรษฐกิจจีน หลังจากธนาคารกลางจีนเปิดเผยเมื่อวานนี้ว่า ยอดปล่อยกู้ใหม่สกุลเงินหยวนในเดือนธ.ค.อยู่ที่ระดับ 5.978 แสนล้านหยวน (9.07 หมื่นล้านดอลลาร์สหรัฐ) ซึ่งลดลงจาก 7.089 แสนล้านหยวนในเดือนพ.ย.
หุ้นกลุ่มพลังงานร่วงลง นำโดยหุ้นโททาล และหุ้นรอยัล ดัทช์ เชลล์ โดยหุ้นกลุ่มพลังงานร่วงลงตามราคาน้ำมันดิบที่ดิ่งลงไปอยู่ระดับต่ำกว่า 30 ดอลลาร์/บาร์เรล เนื่องจากความกังวลที่ว่า อุปทานน้ำมันในตลาดโลกอาจพุ่งสูงเกินไป หากอิหร่านเริ่มกลับมาส่งออกน้ำมัน หลังจากที่ชาติมหาอำนาจยกเลิกมาตรการคว่ำบาตรต่ออิหร่าน
หุ้นโฟล์คสวาเกนร่วงลง 3.5% หลังจากมีรายงานว่ายอดขายรถยนต์ของโฟล์คสวาเกนในตลาดยุโรปร่วงลงอย่างหนักในปี 2558 ส่วนหุ้นบีเอชพี บิลลิตัน ปรับตัวลง 6.4% หลังบีเอชพี บิลลิตัน บริษัทเหมืองรายใหญ่ระดับโลกคาดการณ์ว่า ทางบริษัทอาจต้องปรับลดมูลค่าสินทรัพย์ในรูปน้ำมันและก๊าซธรรมชาติในสหรัฐ เนื่องจากราคาน้ำมันและก๊าซธรรมชาติร่วงลงอย่างหนัก